S-512/2007

Mál þetta, sem dómtekið var 21. júní sl., er höfðað með ákæru lögreglustjórans á höfuðborgarsvæðinu frá 3. apríl 2007 á hendur A-x-x S-x-x, Fellsmúla 18, Reykjavík fyrir þjófnað með því að hafa, sunnudaginn 10. desember 2006, stolið fartölvu og myndavél, alls að verðmæti 180.000 kr., í íbúð í Þorláksgeisla 8, Reykjavík, þar sem ákærði var gestkomandi.

Telur ákæruvaldið þessa háttsemi varða við 244. gr. almennra hegningarlaga nr. 19/1940 og krefst þess að ákærði verði dæmdur til refsingar.

Ákærði krefst vægustu refsingar sem lög leyfa og málsvarnarlauna að mati dómsins.

Ákærði hefur játað brot sitt fyrir dóminum. Er játning hans í samræmi við önnur gögn málsins og verður hann sakfelldur fyrir brot sitt, en það er í ákæru réttilega fært til refsiákvæða.

Samkvæmt skýrslu lögreglunnar í Reykjavík frá 11. desember 2006 kom ákærði á lögreglustöð og tilkynnti um að hann hefði stolið fartölvu þeirri og myndavél sem greinir í ákæru. Hann skilaði mununum og kvaðst iðrast gerða sinna mjög.

Að beiðni verjanda ákærða var aflað læknabréfs um sjúkrasögu ákærða. Samkvæmt læknabréfinu, sem Þ-kk-nf S-kk-nf ritar, er ákærði með langa sögu um kvíða og þunglyndi. Hann hafi verið lagður inn á deild 32C 14. desember 2006 og verið útskrifaður 18. desember s.á. Hann hafi verið mjög órólegur við komu og sé ógnandi við lögreglu og hjúkrunarfólk. Hann sé undir verulegum lyfjaáhrifum og með virkar sjálfsvígshugsanir. Hann haldi ágætlega þræði í viðtali, en verði þó stundum fjarrænn og stari út í loftið. Hann greini frá því að hafa heyrt rödd sem segi honum að taka eigið líf. Ekki komi fram aðrar ofskynjanir í viðtali né önnur geðrofseinkenni. Daginn eftir innlögn hafi ákærði verið orðinn rólegur og tjái sig greiðlega. Hann hafi lýst mikilli vanlíðan síðustu daga fyrir innlögn. Fyrir útskrift hafi honum verið ávísuð lyf, til að meðhöndla kvíða og þunglyndi.

Ekkert í gögnum málsins bendir til þess að vafi leiki á sakhæfi ákærða.

Samkvæmt sakavottorði ákærða hefur hann frá árinu 1998 hlotið 2 dóma og gengist undir sektir vegna umferðarlagabrota. Hann var dæmdur 24. október 2003 í 60 daga fangelsi, skilorðsbundið í 2 ár, fyrir þjófnað. Ákærði stóðst skilorðið. Síðast hlaut hann 3 mánaða fangelsisdóm, skilorðsbundinn í 3 ár, 24. maí 2006, fyrir þjófnað. Ákærði hefur með broti sínu nú rofið ákvæði skilorð síðastgreinds dóms og ber með vísan til 60. gr. almennra hegningarlaga að taka upp dóminn og ákveða refsingu ákærða í einu lagi, sbr. 77. gr. almennra hegningarlaga.

Ákærði hefur samkvæmt framangreindu tvívegis áður hlotið dóma vegna þjófnaðar og horfir það til refsiþyngingar. Þegar framangreint er virt er refsing ákærða ákveðin fangelsi í 6 mánuði, en rétt þykir í ljósi atvika málsins og þess að ákærði sagði sjálfur til brots síns og skilaði munum þeim er hann hafði tekið, að fresta fullnustu refsingar ákærða og falli hún niður að liðnum 3 árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til framangreinds greiði ákærði sakarkostnað málsins, sem er málsvarnarlaun skipaðs verjanda ákærða, Þ-kk-ef E-kk-ef hæstaréttarlögmanns, 150.000 krónur að meðtöldum virðisaukaskatti.

Af hálfu ákæruvaldsins flutti málið G-kk-nf M-kk-nf, fulltrúi lögreglustjórans í Reykjavík.

D ó m s o r ð:

Ákærði, A-x-x S-x-x, sæti fangelsi í 6 mánuði, en frestað er fullnustu refsingar ákærða og falli hún niður að liðnum 3 árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði málsvarnarlaun skipaðs verjanda síns, Þ-kk-ef E-kk-ef hæstaréttarlögmanns, 150.000 krónur.

I-kvk-nf E-kvk-nf.